Regeringen og Dansk Folkeparti har den seneste måned erklæret, at man vil tiltrække udenlandske topforskere til Danmark og vinde flere nobelpriser. I så fald må partierne håbe, at forskerne ikke læser avis.

Historierne om udenlandske forskere, der politianmeldes af den danske stat for at bryde vilkårene i deres arbejdstilladelser, er nemlig gået verden rundt. Det viser en gennemgang af udenlandske finans- og uddannelsesmedier, som Politiken har foretaget.

Det er især sagen om den amerikanske forsker Brooke Harrington, der har tiltrukket sig opmærksomhed. Som Politiken skrev 17. november, er hun tiltalt for at have holdt oplæg for Folketinget, SKAT og Erhvervsstyrelsen om sin forskning i global skatteundragelse.